
Térbeli orientáció pontosságának javítása IMU-alapú szenzorfúzióval: Egy összehasonlító tanulmány a fúziós algoritmusokról

A szenzorfúzió nélkülözhetetlen szerepet játszik a térbeli pozíció és mozgás pontosságának javításában a modern technológia különféle területein. A dolgozat keretében három kulcsfontosságú szenzort alkalmaztam: gyorsulásmérőt, giroszkópot és magnetométert. A gyorsulásmérő a lineáris gyorsulást méri, valamint a gravitációs és a pillanatnyi gyorsulásvektor mértékét és irányát a mérőeszköz koordináta rendszerében. A giroszkóp a szögsebességet méri, lehetővé téve az eszköz forgásának követését. A magnetométer a mágneses térerősséget érzékeli, lehetővé téve az eszköz tájolásának és irányának meghatározását a Föld mágneses térrel való kölcsönhatás alapján. Amikor ezeket kombináljuk, a felhasználó számára pontosabb és megbízhatóbb orientációt tudunk nyújtani.
A fejlesztés során három különböző szenzorfúziós algoritmust hasonlítottunk össze MATLAB környezetben melyeket STM32 mikrovezérlőn is implementáltuk. Az algebrai kvaterniókkal történő becslés mellett a komplementer szűrő, bővített Kálman-szűrő és Mahony szűrő is alkalmazásra kerültek. Ezek az algoritmusok kezelik a mérési zajokat és biztosítják a rendszer számára a pontos információkat.
A dolgozat első lépéseként összeszereltem a hardvert, majd elvégeztem a szükséges érzékelő kalibrációt. Ezt követően MATLAB környezetben implementáltam és teszteltem a szenzorfúziós algoritmusokat, hogy megbizonyosodjak a működésükről. Miután sikeresen érvényesítettem az algoritmusokat, áthelyeztem azokat egy STM32 mikrovezérlőre, és újból teszteltem a rendszert az új környezetben.
A MATLAB alatt végzett szimulációk és a mikrovezérlőn kapott mérések bizonyítják a szűrő algoritmusaink helyes működését.



